**MEDIÁCIA**

Mediácia patrí k formám riešenia sporov. Jedná sa o činnosti, ktorými zúčastnené strany riešia prostredníctvom mediátora spor, ktorý vznikol.

Legislatívne je mediácia upravená Zákonom č. 420/2004 Z. z. o mediácii a o doplnení niektorých zákonov v znení neskorších predpisov.

Mediáciou riešime spory, ktoré vznikajú z občianskoprávnych vzťahov, rodinnoprávnych vzťahov, obchodných záväzkových a pracovnoprávnych vzťahov.

Mediácia patrí k nezávislému konaniu od súdneho konania. Možno ju využiť ešte pred samotným súdnym konaním, v jeho priebehu a v prípade, ak je to účelné, tak aj po skončení konania.

Najväčšia výhoda mediácie je skutočnosť, že je dobrovoľná a proces mediácie je možné kedykoľvek ukončiť. Z mediačného konania vyplýva okrem iného zákonná mlčanlivosť o priebehu a výsledkoch mediácie, rovnosť účastníkov, flexibilita mediačného konania, rýchlosť, predvídateľnosť nákladov, výhra všetkých zúčastnených strán, ktorú vidíme v spísaní mediačnej dohody, jej záväznosť v prípade spísania vo forme notárskej zápisnice, alebo v prípade schválenia dohody súdom, obnova narušených vzťahov a mnohé ďalšie.

V prípade potreby ponúkame mediáciu našim prijímateľom domácej opatrovateľskej služby, ich rodinným príslušníkom, ale aj širokej verejnosti. Mediácia ako som už uvádzala je založená na dobrovoľnosti sporných strán riešiť a vyriešiť konfliktné situácie, ktoré nám prináša život. Stretnutie s mediátorom je vopred naplánované a dohodnuté.

Mediácia prebieha v niekoľkých etapách a každé stretnutie s mediátorom trvá maximálne 1 hodinu.

Ako prebieha mediácia?

1. Telefonické, písomné (poštou, mailom, elektronickou schránkou), osobné stretnutie s mediátorom. Strana sporu oboznámi mediátora, o aký spor sa jedná a oznámi ostatných účastníkov konania. Mediátor následne vyhodnotí, ši vzniknutý konflikt je vhodné riešiť mediáciou. V prípade, že spor je vhodný na výkon mediácie, mediátor dohodne so zúčastnenými stranami prvé mediačné stretnutie.
2. Pri úvodnom stretnutí oboznámime sporiace strany so základnými pravidlami mediačného konania.
3. V tomto kroku sa jedná o etapu načúvania, ktorú nazývame aj neprerušovaný čas. V rámci tejto etapy, mediátor aktívne načúva zúčastneným stranám. Hneď v úvode sú však dohodnuté podmienky, kto spor začína opisovať. Obom sporiacim stranám poskytujeme na vyjadrenie vlastného názoru rovnaký časový priestor. Mediátor môže v tejto fáze pokladať doplňujúce otázky z toho dôvodu, aby nedošlo k prípadnému neporozumeniu. Otázky sú kladené obom stranám tak, aby sme sa dostali k jadru vzniknutého a riešeného konfliktu.
4. Etapa výmeny, v ktorej si zúčastnené strany načúvajú. V tejto etape je možné, aby zúčastnené strany spolu aj komunikovali. V tejto etape prechádzame minulosťou a postupne sa orientujeme v prítomnosti a pozornosť zameriavame aj na možnú budúcnosť. V tejto etape mediátor podporuje vzájomné načúvanie tak, aby sme dosiahli efektívnu komunikáciu. Mediátor v tejto fáze zúčastnené strany poznáva, robí si obraz o ich pohľade na vzniknutý konflikt a kladie dôraz na vzájomné pochopenie sa.
5. Hľadanie prijateľných riešení vzniknutého sporu. Mediátor očakáva návrhy od zúčastnených strán na riešenie konfliktu tak, aby toto bolo prijateľné pre všetky zúčastnené strany. V žiadnom prípade mediátor sám nenavrhuje riešenia. On sám iba pomáha v ich hľadaní. Výsledkom tohto procesu je spísanie riešení, ktoré sa javia ako najprijateľnejšie.
6. Mediátor pomáha s upresňovaním riešenia, zrekapituluje konečné návrhy, pričom sa strany vyjadria, či sú im návrhy zrozumiteľné. Sú rozpracované a vybrané riešenia do konkrétnych krokov a sú vypracované tzv. poistky, pokiaľ by nastala situácia, kedy by sa dohodnuté riešenia nedali realizovať.
7. Nakoniec sa spíše dohoda a záver mediačného procesu. Konečnú dohodu v písomnej podobe podpisujú všetci účastníci mediácie, teda zúčastnené strany a mediátor. V rámci tejto etapy mediátor zhrnie proces mediácie, sústredí sa predovšetkým na dosiahnuté výsledky. Mediačná dohoda musí byť vyvážená, špecifická, merateľná, dosiahnuteľná, reálna a časovo ohraničená.
8. Po skončení mediácie Vás mediátor môže kontaktovať, aby preveril, či sa mediačná dohoda plní bez problémov. V prípade, ak vzniknú problémy pri plnení mediačnej dohody, resp. strany nebudú dohodu plniť v takom rozsahu, ako sa dohodli, môže mediátor stranám odporučiť pomediačné stretnutie.

Mediácia je ukončená podľa Zákona č. 420/2004 Z. z. o mediácii a o doplnení niektorých zákonov v znení neskorších predpisov nasledovne:

* dňom uzavretia dohody, ktorá je výsledkom mediácie;
* dňom písomného vyhlásenia mediátora po konzultácii so zúčastnenými stranami na mediácii, že mediácia nebude ďalej pokračovať;
* dňom právoplatného rozhodnutia o dočasnom pozastavení činnosti mediátora alebo dňom právoplatnosti rozhodnutia o vyčiarknutí mediátora z registra mediátorov;
* dňom, keď mediátor odmietol k dohode, ktorá je výsledkom mediácie, pripojiť svoj podpis;
* dňom doručenia písomného vyhlásenia jednej z osôb zúčastnených na mediácii adresovaného druhej strane zúčastnenej na mediácii a mediátorov, že mediácia je skončená;
* dňom, keď účastník mediácie spor, ktorý je predmetom mediácie, predložil na rozhodnutie súdu, alebo rozhodnutie rozhodcovskému orgánu;
* uplynutím 90 dní v prípade mediácie spotrebiteľského sporu a v ostatných prípadoch uplynutím 6 mesiacov od začatia mediácie, ak si osoby zúčastnené na mediácii v ostatných prípadoch nedohodli dlhšiu dobu, po ktorej sa mediácia skončí;
* dňom smrti alebo vyhlásením za mrtvého mediátora alebo niektorého účastníka mediácie.

V prípade potreby mediácie je potrebné kontaktovať mediátora, na tel. čísle 0907 657 006, vypísanie žiadosti o začatie mediácie a dohodnutie ďalších krokov a postupov pri výkone mediácie.

Príklady vhodné na mediáciu:

* rodinné a iné vzťahové konflikty;
* ekonomické problémy a konflikty;
* konflikty vyplývajúce z pracovno-právnych vzťahov;
* iné konflikty.

Pri výkone mediácie zaručujeme 100% diskrétnosť.

V Prešove 01.01.2023 PhDr. Eva Belišová

 mediátor